Lucille du Toit beantwoord ’n paar vrae | Liefdesverhale blog
Lucille du Toit beantwoord ’n paar vrae
April 5, 2017 ~ nbliefdesverhale
‘n Muse vir Tess deur Lucille du Toit was NB-Liefdesverhale se Maart boek van die maand. Sy het so ‘n paar vrae beantwoord:
Jou hoofkarakters het albei deur egskeidings gegaan. Waarom spesifiek hierdie agtergrond?
‘n Bekende tydskrif het op hul Facebook-blad gevra vir snaakse maniere hoe mense hul lewensmaats ontmoet het, een inskrywing het my oog gevang. Dit was n vrou wat vertel het dat sy en haar man mekaar by hul ekse se huis ontmoet het. Hy was haar eks se nuwe vrou se eks! Verwarrend, ek weet, maar op daardie stadium was ‘n hele paar van my kollegas en vriendinne besig om deur egskeidings te gaan. Ek het gedink soveel mense kan met die struikelblok assosieer dat ek besluit het om my karakters in dieselfde posisie te plaas en vir hulle ŉ gelukkige einde te gee. Ek is self nog nooit geskei nie, maar glo dat almal tweede kanse verdien.
Jan-Daniel is ’n tandarts, en ’n sexy een daarby! Hoe skryf mens ’n sexy tandarts?
Met ‘n goeie skoot verbeelding! Tandartsspreekkamers gee my koue rillings, maar ek glo as ek nie op my held kan verlief raak nie, sal my leser ook nie en ek wou hom ŉ normale alledaagse beroep gee. Enige man in enige beroep kan mos sexy wees.
Vir inspirasie raadpleeg Tess ’n kunstenaarsboek met verskillende stories. Hoe vergelyk jou kreatiewe proses van Tess s’n?
Net soos Tess lees ek ook graag boeke vir inspirasie, in my geval net liefdesverhale. Ek wil graag glo dat my kreatiewe proses georden is, maar dis glad nie die geval nie. Al beplan ek hoe vooraf wat in elke hoofstuk gebeur, laat karakters hulle nie voorskryf nie en is daar gewoonlik baie strepe deur my beplanning wat gevolg word deur tonne doodles (nie skilderye nie!), tot ek met nuwe, beter idees vorendag kom.
Jy skryf onder ’n skuilnaam. Waarom? Het dit enigsins bygedra tot die skryfproses, die wete dat niemand gaan weet dit is jy nie?
Toe ek vir my kinders sê dat ek liefdesverhale gaan begin skryf het hulle gevra asseblief tog net nie onder my eie naam nie! Maar die eintlike rede is omdat ek ook in ander genres skryf en nie my lesers wil verwar nie. Ek dink tog die skans gee mens bietjie meer vrymoedigheid om te skryf sonder om veroordeel te voel.
’n Muse vir Tess is jou debuut as liefdesverhaalskrywer. Wat kom volgende?
Om liefdesverhale te skryf is net so ontspannend soos om dit te lees. So nou dat die gogga my gebyt het, beplan ek om so veel as moontlik daarvan te skryf. Ek werk tans aan ’n verhaal wat November in NB-uitgewers se Ultrasatyn 3 sal verskyn. Daar verskyn ook later die jaar een van my verhale in Lapa-uitgewers se vierde Romanza-Liefde.
Watter boeke lê tans op jou bedkassie, of waar ook al jou “to read”-hopie gebêre word?
Op my bedkassie lê daar altyd een of twee Nora Roberts-boeke. Terry Hayes se I am Pilgrim waaraan ek tans lees, The Valley of Amazement van Amy Tan en The thing about Jellyfish van Ali Benjamin.
Laaste, maar nie die minste – kan jy dalk ’n foto met ons deel wat verband hou met die boek?
Die foto is van ‘n plaaslike kunstenares se Facebook-blad verkry. Sy was my inspirasie vir Tess.
Wil jy graag ‘n Muse vir Tess lees? Koop dit nou! Takealot | Loot | Graffiti | Amazon Kindle
Posted in Uncategorized	'n Muse vir TessAmy TannEgskeidingI am PilgrimLiefdesverhaleLucille du ToitMuseNB UitgewersNuwe hoopOnderhoudOnderhoudeRomanseSatynSkryfSkrywersSkuilnaamTandartsThe thing about jellyfishTweede kans
< Previous April boek van die Maand: Die landheer van Koningshof deur Schalkie van Wyk
Next > Nuut: Ettie Bierman Keur 12